
SAMEVATTING 


Die geskiedenis van Romulea monadelpha (Sweet) Baker wat slegs bekend was uit `n 
beskrywing en gekleurde tekening, en die herontdekking daarvan in 1964, word geskets. 
`n Beskrywing van die soort word gegee en die resultate van kruisingseksperimente tussen 
R. monadelpha en R. sabulosa Beg. word bespreek. Daar word aan die hand gedoen dat 
hierdie twee verwante soorte in dieselfde seksie van die genus tuishoort. 


ABSTRACT 


THE REDISCOVERED ROMULEA MONADELPHA.—The history of Romulea 
monadelpha (Sweet) Baker, known only from a description and coloured drawing of it, 
and its rediscovery in 1964, are sketched. The species is described and the results of hybridi- 
sation experiments between R. monadelpha and R. sabulosa Beg. are discussed. It is suggested 
that these two allied species belong to the same section of the genus. 


GESKIEDENIS 


In 1825 het Synnot `n paar knolle van Romulea monadelpha (Sweet) Baker 
van die Kaap na Engeland gebring, waar twee van die plante in Colvill se 
kwekery geblom het, kort nadat hulle geplant is. Hulle het egter geen saad ge- 
vorm nie en het ook nie weer geblom nie (Sweet 1837). In 1829 het Sweet `n 
gekleurde tekening en beskrywing van die plant gepubliseer onder die naam 
Spatalanthus speciosus Sweet. 

Die jaar daarop het hy die species na die genus Trichonema (die destydse 
naam vir Romulea) oorgeplaas, as T. monadelphum—aangesien die naam T. 
speciosum reeds beset was. Maar in 1837 het hy dit weer terug gebring na 
Spatalanthus speciosus, want, meld hy: “we have no doubt but it will form a 
distinct genus from any already published, differing from Trichonema, to which 
it is nearest in habit, by its monadelphous stamens, and very distinct stigmas, 
and probably also by its seeds; and we know no other genus with which we 
need compare it”. 

Baker (1892) het die species na die genus Romulea oorgeplaas, nieteen- 
staande die vergroeide helmdrade. Hy het besef dat die stempels, deur Sweet 
beskryf as “. . . three flat ligulate stigmas that are forked at the tips”, dikwels 

tipies is vir Romulea. In 1896 plaas hy die soort in `n eie subgenus Spathalanthus 
onder die genus Romulea, met die kenmerke: helmdrade tot die top vergroei 
in ’n buis. 

Omdat die vindplek in Suid-Afrika onbekend was, is die species vir meer 
as 130 jaar bekend gewees alleen uit Sweet se beskrywing en gekleurde tekening 
wat ook die tipe is—g'n herbariumeksemplaar van Sweet kon opgespoor word 
nie. 

Na die ontdekking van R. sabulosa Beg. (1907) met `n blomdek tot `n mate 
soos dié van Sweet se tekening, maar met vrye helmdrade wat styf teenmekaar 
staan, is aan die hand gedoen dat Sweet verkeerdelik die helmdrade as vergroeid 
aangegee het (Béguinot 1909). Béguinot (p. 84) het R. monadelpha verder as `n 
sinoniem van R. pudica Baker beskou, nog `n species wat bekend is slegs uit 
`n beskrywing en `n gekleurde tekening. Hierdie sienswyse is onaanneemlik 
aangesien die twee tekeninge te veel verskil. 

In 1964, op `n soektog na R. sabulosa in die Calvinia-distrik, is plante `n 
paar myl oos van Nieuwoudtville versamel wat oppervlakkig soveel op R. 
sabulosa gelyk het, dat hulle assulks beskou is. Gelukkig is hulle by die Uni- 
versiteit van Stellenbosch gekweek en die volgende jaar, toe hulle weer blom. 
is opgemerk dat hulle vergroeide helmdrade besit en die lank vermiste R. 

FIGHI. 
Die blomme van Romulea monadelpha, byna natuurlike grootte. 

monadelpha is. Hulle verskil van Sweet se figuur in die korter en breër blomdek- 
blare wat selfs in die oop blom mekaar met hul rande oorvleuel en aan die 
blom `n meer kompakte vorm gee (Fig. 1). Die langer blomdekblare in Sweet 
se afbeelding het moontlik verskyn as gevolg van minder skerp lig. Sulke lang 
blomdekblare ontwikkel ook soms in Stellenbosch wanneer die plante in ge- 
deeltelike skaduwee gekweek word. 


BESKRYWING VAN DIE SPECIES 


R. monadelpha (Sweet) Baker, Handb. Irid. 104 (1892), et 1896 p. 43; 
Béguinot 1909 p. 83 pro syn. Spatalanthus speciosus Sweet 1829 t.300 et 1837 
1.300; Béguinot 1909 p. 83 pro syn. Trichonema monadelphum Sweet 1830 
p. 399; Béguinot 1909 p. 83 pro syn. 

Knol asimmetries, 8—15 mm in deursnee, met harde gladde bruin tunicae 
wat aan die basis gesplits is in lang skerp tande wat na eenkant gebuig is, en 
aan die top in kort vesels. Stingel kort, verberg deur die blaarskedes. Blare 
3—5, basal, filiform, 100—300 mm lank, ongeveer 1 mm in deursnee, met vier 
smal huidmondjiedraende groewe, min of meer regop of gebuig, blaarskedes 
5—6 mm wyd. Bloeistele 40—100 mm lank, halfrond, elk met `n enkele top- 
standige blom ingesluit in twee hoogteblare. Skurblaar sterk, groen, met smal 
gewoonlik bruin, vliesige rande, eiervormig, konkaaf, 20—30 mm lank, met 
`n sterker middelaar in die boonste helfte. Skurblaartjie effens smaller en dikwels 
effens langer, groen met vliesige rande wat bruin in die boonste helfte is, met 
2 kiele en 2 sterker are daarop. Blomme 1—4, 30—45 mm en soms tot 55 mm 
lank, min of meer klokvormig. Blomdekblare aan die basis vir 2—3 mm vergroei 
tot `n vlak pieringvormige skyfie met `n sespuntige, wit stervormige merk daarin, 
min of meer rombies-wigvormig tot ongekeerd eiervormig-wigvormig, terugge- 
buig, 12—25 mm wyd, diep kersierooi, blink, op elke klou `n mediane spies- 
vormige swart kol omring deur `n blou of gryserige of soms liggeel area en 
daaronder `n geel kol (wat in gedroogde eksemplare verbleik); die buitenste 
lobbe agter met 5—7 geel lengteare en fyn veervormige aartjies. Meeldrade 
eenbroederig, ingeplant in die basis van die blomdek; helmdrade 3—4 mm lank, 
vergroei tot `n kort, blinkswart buis; helmknoppe vry maar vereers aan die 
toppe vergroei, 10—15 mm lank, krom, met goudgeel stuifmeel. Vrugbeginsel 
3—5 mm lank; styl 8—12 mm lank; stempels 6, tot die helfte of tot driekwart 
van die helmknoppe reikend. Doosvrug 10—15 mm lank, kort silindries, bedek 
deur die blywende skutblaar en skutblaartjie, op `n gekromde bloeias. 

Chromosoomgetal: 2n — 26 (de Vos 1926, 1991) 

Tipe: Sweet, Brit. Flow. Gard. t.300 (1829). 


KAAP—3119 (Calvinia): Ongeveer 3 ml. Oos van Nieuwoudtville, de Vos 
1926, 1991; Naby Nieuwoudtville, Burger (STE 30200 gedeeltelik). 10 ml. van 

FIG. 2. 
Die meeldrade, stamper en basis van die blomdek van Romulea monadelpha, x 3. 


FIG. 3. 
Die meeldrade, stamper en basis van die blomdek van Romulea sabulosa, X 3. 


FIG. 4. 
Dwarssnee deur die helmdraadbuis en styl van Romulea monadelpha. 

Calvinia na Nieuwoudtville, Hardy 64 (PRE). Akkerdam, aan die voet van die 
Hantamberge, Middelmost 2160 (NBG). 

Blomtyd: einde Julie tot September. 

R. monadelpha en R. sabulosa is simpatries en naverwant en die twee species 
kan met ’n oppervlakkige ondersoek maklik verwar word (Fig. 1, 5). Hulle 
toon dieselfde chromosoomgetal, knoltipe, kort stingel en blaaranatomie, 
dieselfde tipe skutblaar en skutblaartjie, stempels, blomdekvorm en -grootte, 
en byna dieselfde blomdekkleur en merke. R. monadelpha verskil hoofsaaklik 
in sy vergroeide helmdrade (Fig. 2, 3, 4), asook in sy halfronde bloeisteel wat 
na die antese effens afbuig, en in ’n effens meer briljante rooi blomdek met 
klein verskille by die kolle in die keel. `n Noukeurige ondersoek van alle her- 
bariummateriaal wat as R. sabulosa geidentifiseer is, het onder hulle `n paar 
R. monadelpha's in NBG en PRE aangetoon (sien hierbo). 

Beide species word in die Nieuwoudtville-distrik satynblom of syblom 
genoem weens hul blinkrooi blomdek, maar boere op wie se plase albei voor- 
kom, weet dat hulle verskillende soorte is. 


EKSPERIMENTELE WERK 


Om die verwantskap tussen die twee species R. monadelpha en R. sabulosa 
te ondersoek, is kruisingseksperimente tussen hulle gedoen in 1966. Beide 


FIG. 5. 
Die blom van Romulea sabulosa, byna natuurlike grootte. 

FIG. 6. 
Die blom van die Romulea monadelpha x R. sabulosa-baster, effens vergroot. 

soorte kruisings is uitgevoer, met R. monadelpha en met R. sabulosa as stuif- 
meelontvanger. Tussen 12 en 15 skynbaar vrugbare saad per vrug is uit die 
kruisings verkry, en in 1967 het ongeveer die helfte van die sade ontkiem. Die 
jaar daarop het die basterplante reeds geblom (Fig. 6)—dit is die gewone toe- 
stand dat Romulea-plante reeds in hul tweede groeiseisoen blom. 

Die blomme van die basterplante het vry helmdrade wat of geel of swart 
is, of in enkele gevalle intermediér, `n blomdek met die kleur van R. monadelpha 
maar merke meer soos die van R. sabulosa, en `n bloeisteel min of meer tussenin 
(tabel 1). Hul stuifmeel was van 25% tot 65% klaarblyklik abortief. 

Die kruisings toon dat die twee species waarskynlik met verskeie allele van 
mekaar verskil en dat daar waarskynlik meer as een mutasie moes plaasgevind 
het, indien R. monadelpha van R. sabulosa ontstaan het—wat heel moontlik 
is as die eendersheid van die twee spesies in ag geneem word. 

Met R. monadelpha as stuifmeelontvanger was die meeste helmdrade swart. 
en met R. sabulosa as vroulike ouer was meeste helmdrade geel of in `n paar 
gevalle vaal of swart-gestreep. Dit toon dat die oorerwing van die helmdraad- 
kleur kompleks is, en dat die sitoplasma moontlik ook as faktor daarby be- 
trokke kan wees. 

TABEL 1. 
Die onderskeidende kenmerke van Romulea monadelpha, R. sabulosa, en hul kruisings- 
produk 
R. monadelpha Basters R. sabulosa 
Helmdrade Vergroei Vry Vry 
Helmdrade Swart Geel of swart Geel 
Helmknoppe Gekrom Effens krom + Reguit 
Bloeias Semitereet Intermediér Subtereet 
Blomdek Kersierooi Kersierooi Meer oranjerooi 


Die aparte subgenus Spathalanthus Baker (1896) vir R. monadelpha is te 
regverdig wanneer slegs die morfologie in aanmerking geneem word. Maar in 
`n taksonomiese sisteem wat die natuurlike verwantskappe wil probeer aantoon, 
behoort die twee species in één seksie te wees en nie in aparte subgenera nie. 
In die sistematiese hersiening van die genus waaraan nou gewerk word, sal 
hulle in één seksie geplaas word. 

In 1968 is kruisbestuiwings tussen Fl-basterplante uitgevoer en slegs ses 
tot twaalf oënskynlik normale saad per vrug is verkry—dus heelwat minder 
saad as wat ná die eerste kruisings verkry is. Ongeveer die helfte tot drie- 
kwart van hierdie sade het in die huidige seisoen ontkiem en moontlik sal hulle 
aanstaande jaar blom. 

Daar basters so maklik eksperimenteel verkry kan word, is dit moontlik 
dat hulle ook in die veld mag voorkom want die plante is simpatries. Sulke 
basters sou dan vir R. sabulosa aangesien kan word, weens hulle vry helmdrade. 

